**REPUBLIKA HRVATSKA**

**MINISTARSTVO POLJOPRIVREDE**

****

**PROGRAM POTPORE ZA UNAPRJEĐENJE UZGOJA OVACA I KOZA**

**ZA RAZDOBLJE OD 2024. DO 2026. GODINE**

**Zagreb, veljača 2024. godine**

Sadržaj

[1. UVOD 3](#_Toc157156719)

[2. PRAVNA OSNOVA 4](#_Toc157156720)

[3. TRAJANJE PROGRAMA 4](#_Toc157156721)

[4. CILJ I OPRAVDANOST PROGRAMA 4](#_Toc157156722)

[5. PRIHVATLJIVI KORISNICI POTPORE 4](#_Toc157156723)

[6. MJERA U PROVEDBI PROGRAMA 4](#_Toc157156724)

[7. PRIHVATLJIVA GRLA 5](#_Toc157156725)

[8. PRORAČUN ZA PROVEDBU PROGRAMA 6](#_Toc157156726)

[9. PROVEDBA PROGRAMA 6](#_Toc157156727)

# UVOD

Ovčarska i kozarska proizvodnja su stočarske grane koje se sve više razvijaju u Republici Hrvatskoj, a čiji je dominantni proizvodni cilj proizvodnja mesa, ponajviše janjetine i jaretine, te mlijeka koje se plasira u registrirane sirane ili izravno prerađuje na obiteljskom gospodarstvu. Unatoč rastućem interesu, to je proizvodnja na čijem razvoju je i dalje potrebno sustavno raditi kroz unaprjeđenje uzgoja ovaca i koza kroz provedbu uzgojno selekcijskih mjera radi postizanja pozitivnih učinaka na proizvodnost cjelokupne populacije ovaca i koza.

U Republici Hrvatskoj se uzgaja gotovo 600.000 grla ovaca i oko 70.000 koza starijih od godinu dana, od čega je uzgojno valjanih 41.768 grla ovaca i 8.190 grla koza koje sudjeluju u provedbi uzgojnih programa. Sudjelovanje u provedbi uzgojnih programa podrazumijeva plansko vođenje uzgoja, poboljšavanje određenih proizvodnih osobina, izbjegavanje uzgoja u srodstvu i pojave genetskih anomalija, odnosno stvaranje jedinki genetskog potencijala veće proizvodne učinkovitosti u proizvodnji mesa i mlijeka. Kontrola proizvodnosti provodi se u skladu s preporukama međunarodne organizacije za kontrolu proizvodnosti domaćih životinja ICAR, a ista uključuje osobine plodnosti, performance test i kontrolu mliječnosti.

Uzgojno selekcijski rad i stvaranje novih generacija životinja poželjnih proizvodnih osobina provodi se kod 23 pasmine ovaca, 9 izvornih i 14 inozemnih, te 8 pasmina koza, 3 izvorne i 5 inozemne, no još uvijek nije na zadovoljavajućoj razini. Uzgojno selekcijski rad predstavlja skup zootehničkih postupaka koji se provode u cilju poboljšanja osobina vanjštine te unaprjeđenja proizvodnosti ovaca i koza. Sudjelovanjem u provedbi uzgojnih programa, uz poboljšanu hranidbu i uvjete držanja te ulaganjem dodatnog utroška vremena i rada, uzgajivači izravno utječu na uspješnost njegove provedbe, odnosno postizanje zadanih ciljeva i očuvanje uzgojno valjanih populacija ovaca i koza.

Uzgojno valjanu populaciju ovaca i koza koje sudjeluju u provedbi uzgojnih programa čine muške i ženske rasplodne jedinke, natprosječnih poželjnih osobina koje se prate u sustavima kontrole proizvodnosti. Uzgojno valjanim stadom ovaca i koza smatraju se rasplodna stada čiji vlasnici se pridržavaju propisanih mjera i postupaka kojima se želi postići zadani uzgojni cilj. Proizvodnjom rasplodnog uzgojno valjanog podmlatka i njihovom disperzijom u širu populaciju određene pasmine utječe se na proizvodnost cjelokupne populacije ovaca i koza.

Sudjelovanjem u provedbi uzgojnih programa, ulaganjem dodatnog utroška vremena i rada, uzgajivači izravno utječu na uspješnost njegove provedbe, odnosno postizanje zadanih ciljeva i očuvanje uzgojno valjanih populacija ovaca i koza.

U okviru ovog Programa, potpora se dodjeljuje za unaprjeđenje uzgoja uzgojno valjanih ženskih rasplodnih grla mesnih, mliječnih i kombiniranih pasmina ovaca i koza upisanih u pasminske matične knjige te uzgojno valjanih rasplodnih muških grla upisanih u pasminske matične knjige, testiranih na vlastiti rast i razvoj i pozitivno ocijenjenih.

# PRAVNA OSNOVA

Program potpore za unaprjeđenje uzgoja ovaca i koza za razdoblje od 2024. do 2026. godine (u daljnjem tekstu: Program) donosi se na temelju članka 39. Zakona o poljoprivredi („Narodne novine“, br. 118/18., 42/20. i 127/20. – Odluka Ustavnog suda Republike Hrvatske, 52/21, 152/22.).

Potpora iz Programa dodjeljuje se u skladu s Uredbom Komisije (EZ) br. 1408/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru ( SL L 352, 24.12.2013) kako je posljednji put izmijenjena Uredbom Komisije (EU) 2023/2391 оd 4. listopada 2023. o izmjeni uredbi (EU) br. 717/2014, (EU) br. 1407/2013, (EU) br. 1408/2013 i (EU) br. 360/2012 u pogledu de minimis potpora za preradu i stavljanje na tržište proizvoda ribarstva i akvakulture te Uredbe (EU) br. 717/2014 u pogledu ukupnog iznosa de minimis potpora dodijeljenih jednom poduzetniku, njezina razdoblja primjene i drugih pitanja.

# TRAJANJE PROGRAMA

Program se provodi u razdoblju od 2024. do 2026. godine, odnosno od dana donošenja Programa do 31. prosinca 2026. godine.

# CILJ I OPRAVDANOST PROGRAMA

Cilj Programa je pružiti financijsku potporu uzgajivačima ovaca i koza uključenima u provedbu uzgojnih programa uzgoja ovaca i/ili koza nadoknadom dijela troškova proizvodnje.

Provedbom ovog Programa želi se unaprijediti provedba uzgojnih programa uzgoja ovaca i/ili koza, povećati broj uzgojno valjanih grla ovaca i koza, povećati proizvodnost u populacijama ovaca i koza, potaknuti konkurentnost ovčarske i kozarske proizvodnje, osigurati likvidnost poljoprivrednih gospodarstava te poboljšati status poljoprivrednika u vrijednosnom lancu.

# PRIHVATLJIVI KORISNICI POTPORE

Prihvatljivi korisnici Programa su poljoprivrednici u smislu članka 3. stavka 1. točke a. Zakona o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22.) upisani u Upisnik poljoprivrednika ili Upisnik obiteljskih poljoprivrednih gospodarstava koji sudjeluju u provedbi uzgojnih programa određene pasmine ovaca i/ili koza.

Korisnici potpore dužni su se pridržavati biosigurnosnih mjera određenih „Naredbom o provedbi i financiranju mjera sprječavanja, kontrole i nadziranja bolesti životinja na području Republike Hrvatske“.

# MJERA U PROVEDBI PROGRAMA

U okviru Programa omogućiti će se potpora uzgajivačima koji sudjeluju u provedbi pasminskih uzgojnih programa ovaca i/ili koza.

# PRIHVATLJIVA GRLA

Za potporu su prihvatljiva **ženska grla** **mesnih i/ili kombiniranih pasmina ovaca** (creska ovca, dubrovačka ovca - ruda, lička pramenka, dalmatinska pramenka, rapska ovca, krčka ovca, cigaja, travnička pramenka, merinolandschaf, suffolk, romanovska ovca, solčavsko-jezerska ovca, ile de france, clun forest, kamerunska ovca, berrichon du cher, dorper, texel, kerry hill) **i koza** (burska koza, istarska koza, hrvatska bijela koza i hrvatska šarena koza) koja:

* sudjeluju u provedbi pasminskih uzgojnih programa, a što se dokazuje upisom grla u pasminske matične knjige
* se na dan 1. listopada tekuće godine u kojoj se podnosi zahtjev za potporu nalaze na gospodarstvu i stara su najmanje 12 mjeseci
* imaju prijavljeno janjenje/jarenje u JRDŽ u 12 mjeseci koji prethode datumu 1. listopada tekuće godine u kojoj se podnosi zahtjev za potporom.

Za potporu su prihvatljiva **ženska grla mliječnih i/ili kombiniranih pasmina ovaca** (paška ovca, istarska ovca, istočnofrizijska ovca, lacaune) **i koza** (alpina, sanska koza, murciano-granadina i anglo nubijska) koja:

* sudjeluju u provedbi uzgojnih programa uzgoja ovaca i/ili koza, a što se dokazuje upisom grla u pasminske matične knjige
* se na dan 1. listopada godine u kojoj se podnosi zahtjev za potporu nalaze na gospodarstvu i stara su najmanje 12 mjeseci
* imaju prijavljeno janjenje/jarenje u JRDŽ u 12 mjeseci koji prethode datumu 1. listopada tekuće godine u kojoj se podnosi zahtjev za potporom.

Od ukupnog broja prihvatljivih grla mliječnih i/ili kombiniranih pasmina ovaca i koza, na dan 1. listopada godine u kojoj se podnosi zahtjev za potporom, mora biti najmanje 70% grla koja sudjeluju u kontroli mliječnosti.

Za potporu su **prihvatljiva muška grla**, odnosno uzgojno valjani ovnovi i jarčevi, koji:

* su testirani i pozitivno ocijenjeni na vlastiti rast i razvoj
* sudjeluju u provedbi uzgojnih programa uzgoja ovaca i/ili koza određene pasmine, a što se dokazuje upisom u pasminske matične knjige
* se nalaze na gospodarstvu korisnika na dan 01. listopada u godini
podnošenja zahtjeva za potporu

Jedinični iznos potpore po grlu utvrđuje se temeljem ukupnog broja prihvatljivih grla za potporu i visine sredstava predviđenih Programom. Jedinični iznos potpore ne može biti veći od 17,00 eura po prihvatljivom uzgojno valjanom grlu ovaca ili koza.

# PRORAČUN ZA PROVEDBU PROGRAMA

Ukupna financijska sredstva za provedbu Programa iznose 996.000,00 eura za trogodišnje razdoblje i osigurana su u Državnom proračunu Republike Hrvatske za 2024. godinu i projekcijama za 2025. i 2026. godinu unutar financijskog plana Ministarstva poljoprivrede, na stavci T820072 Izvanredne mjere pomoći u poljoprivredi, odnosno 332.000,00 eura po godini provedbe.

# PROVEDBA PROGRAMA

Provedba Programa propisat će se Pravilnikom, a provoditi će ga Agencija za plaćanja u poljoprivredi, ribarstvu i ruralnom razvoju. Pravilnikom će se propisati uvjeti prihvatljivosti, razdoblje i način podnošenja zahtjeva za potporu, administrativna kontrola, isplata i povrat sredstava.